‘Boere moet weier om grond af te staan’Argieffoto: Reint Dykema “Boere wie se grond geteiken word vir onteiening, hetsy sonder vergoeding óf teen ŉ simboliese vergoeding wat laer as markwaarde is, moet weier om hul grond af te staan, want dit is niks anders as diefstal nie.” Dít was die oproep vandeesweek by TLU SA se Noordstreek se algemene raadsvergadering. Henk van de Graaf, voorsitter van TLU SA Noord, het in ŉ verklaring gesê boere was tydens die vergadering eenparig in hul besluit om enige moontlike onteiening met alle moontlike mag teen te staan, omdat nie hulle óf hul voorouers enige grond gesteel of andersins onregmatig bekom het nie. De Graaf sê dié sterk standpunt is ingeneem nog voor AfriForum vroeër vandag bekendgemaak het dat hy ŉ lys bekom het wat na bewering ŉ interne dokument van die departement van landelike ontwikkeling en grondhervorming is waarop plase, kleinhoewes en erwe gelys word wat glo geoormerk is om sonder vergoeding onteien te word. “Boere sien dit as kwaadwillig en ŉ oorlogsverklaring, en die regering moet besef dat hy met vuur speel en afstuur op ŉ uiters plofbare situasie wat tot niemand se voordeel gaan wees nie,” sê De Graaf. “Die situasie vereis groter samehorigheid oor die beginsel teen onteiening. Al sou net een plaas onteien word en die landbougemeenskap laat dit toe, sal dit slegs die eerste domino wees wat ŉ proses tot gevolg gaan hê. Daarom moet gemeenskappe hulself organiseer en by georganiseerde landboustrukture inskakel sodat ŉ deeglike plan van optrede uitgewerk kan word vir ingeval so iets sou voorkom.” De Graaf het daarop gewys dat plaasbesettings, wat reeds voorkom, onmiddellike optrede vereis. “Waar daar egter onteiening plaasvind, sal dit deur ŉ sogenaamde wettige proses geskied waar amptelike onteieningsdokumente op die eienaar bedien sal word. Ons erken geen diefstal van enige aard nie, hetsy dit met óf sonder papiere sou geskied, en ons oorweeg alle opsies. Intussen is dit belangrik dat boere sterk standpunt moet inneem en daarby staan,” sê hy. “TLU SA Noord gaan begin om ŉ dispuut met die regering te verklaar oor die onteiening van enige grond in die Limpopo-provinsie, asook om ŉ dispuut te verklaar oor die wettigheid van ŉ wysiging van die Grondwet om diefstal te regverdig. Ons vra dat alle grondeienaars die dispuut ondersteun by wyse van die ondertekening daarvan.” Hy het ŉ beroep op die publiek gedoen om TLU SA by te staan met bydraes en donasies om die organisasie se regsfonds te versterk vir moontlike regsgedinge in die toekoms. “Ons doen ook ŉ beroep op goedgesinde regslui, wat dalk self grond besit, om na vore te kom en hulp aan te bied met regshulp op ŉ meer bekostigbare basis.”